OppiKoppi vir 2019 gekanselleer | Maroela Media
Die bekende Suid-Afrikaanse musiekfees OppiKoppi wat jaarliks in Northam in Limpopo plaasvind, is vanjaar gekanselleer weens die hoë vlak van misdaad wat die fees verlede jaar geteister het.
Theresho Selesho, uitvoerende hoof van Matchbox Live, die liggaam wat OppiKoppi aanbied, het dié nuus Woensdag in 'n verklaring aangekondig.
"Dit is met gemengde gevoelens dat ons die 25ste OppiKoppi-musiekfees uitstel tot 2020. Dit was 'n groot besluit vir ons om te neem. Die besluit is geneem nadat gesprekke met aandeelhouers, ons internasionale beleggers, vennote en borge gevoer is oor die lewensvatbaarheid van die projek vanjaar," lui die verklaring.
OppiKoppi is vir die afgelope 24 jaar jaarliks aangebied. Maroela Media het ná afloop van verlede jaar se OppiKoppi-musiekfees berig dat dié fees erg onder misdaad gebuk gegaan het as gevolg van dwelmhandelaars, sakkerollers en ander kriminele aktiwiteite.
OppiKoppi (Foto: OppiKoppi.co.za)
"Ongelukkig het ons in 2018 erge misdaad ervaar wat tans alle musiekfeeste oor Suid-Afrika heen raak. Die produksiekoste sal drasties verhoog as ons vanjaar wil poog om die nodige sekuriteit by die fees te kry.
"Deur 'n blaaskans te neem gee ons vir onsself ruimte om die fees te herontwerp sonder om die feesgangers te beïnvloed deur die koste van kaartjies te verhoog. Ons glo ons sal hierdeur vir almal 'n vars, nuwe fees kan bied wat musiekliefhebbers vir die volgende 25 jaar sal bedien," het Selesho gesê.
Hy het gesê hulle is trots op die groei wat OppiKoppi oor die jare getoon het, maar dat hulle nou 'n tree terug wil neem en op 'n skoon bladsy wil begin.
"Dit is 'n geleentheid vir ons om te kyk na wat ons aanhangers wil hê, waar hulle dit wil hê en vir hoe lank," het hy gesê.
Die fees sal na verwagting terugkom met 'n venue nader aan 'n groot stad, met dagkaartjies beskikbaar en minder reistyd na die feesterrein.
"Ons besef dat 'n fees soos OppiKoppi 'n groot rol speel in Suid-Afrika se musiekbedryf, en ook in sosiale samehorigheid. Ons is 100% daarvoor, maar ons wil dit rég doen.
"Dankie vir julle ondersteuning oor die afgelope 24 jaar, ons sien julle weer in 2020," het hy bygevoeg.
Ek sal dit NIE mis nie.
Ja en wie moet bedank word ? Al die "wetsgehoorsame" burgers in die land of hoe Me Sisulu ?
Ek kan nie anders as om te wonder hoeveel geld word verloor in die direkte omgewing nie .
Hoeveel mense maak nie staat op hierdie inkomste nie. So gaan alles maar ten gronde as gevolg van misdaad.
Ek stem saam………………
Ai dis nou jammer, dit sou my eerste keer wees wat ek soontoe wou gaan….
Maar nouja soos alles in die land vernietig word, so val die feeste ook maar in onder die kriminele wat vir my lyk asof dit die meerderheid van burgers is eerder as net 'n paar